Korkeasaaren villieläinsairaalassa toipumassa olleet harmaahylkeen poikaset ovat päässeet takaisin luontoon, tiedottaa Korkeasaaren eläintarha.

Helsingin rannoilta Eirasta, Lauttasaaresta ja Rajasaaresta löytyneet kuutit tuotiin hoidettaviksi maalis-huhtikuun vaihteessa. Kuukauden hoidon aikana kuutit ovat vahvistuneet, kasvaneet ja oppineet pyydystämään elävää kalaa.

Porkkalanniemen takana sijaitsee hylkeidensuojelualue Kallbådan, jossa elää muutaman kymmenen yksilön harmaahyljeyhteisö. Suojelualueella hylkeet saavat olla rauhassa, sillä ihmisten liikkuminen hylkeidensuojelualueiden (siirryt toiseen palveluun)läheisyydessä on kielletty ilman lupaa.

Kyydin hyljeluodolle tarjosi Suomen meripelastusseuran pelastusristeilijä Jenny Wihuri, joka tuli noutamaan kuuttilaatikot saattajineen Korkeasaaren laivarannasta. Luontoon palaavat kuutit laskettiin yksitellen aluksen takaosan ramppia alas.

Lauttasaaren kuutti näytti muille mallia: se meni reippaasti veneen laidalle, työnsi päänsä veteen ja pulahti uimaan kohti luotoa. Eiran kuutti pyrki laatikosta päästyään ramppia ylöspäin, samoin kuin Rajasaaren kuutti, joka kerran kylmässä meressä kastauduttuaan nousi takaisin aluksen kyytiin. Kaikki kolme lähtivät lopulta oikeaan suuntaan.

Toipuminen eteni hyvää tahtia

Korkeasaaren villieläinsairaalaan ilmestyy kuuttipotilaita yleensä juuri maalis-huhtikuun vaihteessa. Emot ovat vastikään vieroittaneet muutaman viikon ikäiset kuutit, ja ne aloittelevat parhaillaan itsenäistä elämää.

Huhtikuun alussa arvioitiin, että kuutit pääsevät luontoon juhannukseen mennessä. Toipuminen on siten edennyt ennakoituakin nopeammin. Huhtikuun puolenvälin aikaan kerrottiin kuinka kuutteja on hoidettu villieläinsairaalassa.

Mari Lehmonen / Korkeasaaren eläintarha

Eirasta pääsiäisenä löytyneestä kuutista tuli löytöhetkellä somejulkkis. Vilkkaan kävelytien viereen nokosille päätynyt kuutti keräsi ympärilleen joukon liian tungettelevia ihailijoita, joiden keskeltä poikanen jouduttiin siirtämään turvaan villieläinsairaalaan.

Lauttasaaren kärjestä kiirastorstaina löytynyt kuutti sai hoitoa eturäpylänsä tulehtuneeseen haavaan. Kolmas kuutti puolestaan päätyi huhtikuun alussa hoidettavaksi, kun se oli rantautunut rauhattomaan paikkaan Rajasaareen koirien ulkoilutusalueelle.

Yksi uusi hoidokki nostettiin kyytiin paluumatkalla

Meripelastusseura oli saanut myös tiedon Kallbådanin alueella valvontakamerasta näkyneestä haavoittuneesta kuutista, jota käytiin etsimässä Jenny Wihurin ja Korkeasaaren yhteisvoimin. Luodolta löytyi kivenkolossa kyhjöttävä väsynyt pikkuhylje, jolla oli räpylöissään haavoja ja tulehdus, joka ei olisi parantunut itsestään. Kuutti nostettiin aluksen kyytiin ja tuotiin antibioottikuurille villieläinsairaalaan. Jos kuutti tervehtyy, se viedään takaisin kotiluodolleen.

Korkeasaaren villieläinsairaalassa on vielä Kallbådanin kuutin lisäksi Rauman keskustan kanavasta löytynyt itämerennorpan kuutti, joka on tarkoitus tällä viikolla palauttaa merelle kotiseudulleen.

Korkeasaari muistuttaa verkkosivuillaan (siirryt toiseen palveluun), että rannalla lepäilevä kuutti on syytä jättää rauhaan, sillä ihmisen läsnäolo aiheuttaa luonnonvaraiselle eläimelle aina stressiä. Tuntiessaan olonsa uhatuksi eläin voi loukata itsensä tai satuttaa ihmistä.

Jos kohtaa luonnonvaraisen eläimen, jonka uskoo olevan avun tarpeessa, ei tule soittaa yleiseen hätänumeroon. Sen sijaan Korkeasaari neuvoo kysymään ohjeita Korkeasaaren villieläinsairaalasta tai Pelastuslaitoksen tilannekeskuksesta.